Abraham se hoop - 14 Augustus 2020 - Vers-n-dag - BibleSA
Abraham se hoop - 14 Augustus 2020
18Toe daar geen hoop meer was nie, het Abraham nog gehoop en geglo, en so die vader van baie nasies geword volgens die belofte: "So sal jou nageslag wees." 19Al was hy sowat honderd jaar en al het hy dus goed besef dat sy liggaam reeds gedaan was en dat Sara te oud was om kinders te hê, het sy geloof nie verswak nie. 20Hy het nie in ongeloof begin twyfel aan die belofte van God nie, maar hy is in sy geloof versterk en het aan God die eer gegee. 21Hy was ook ten volle daarvan oortuig dat God mag het om te doen wat Hy beloof het.
Abraham het nog gehoop selfs toe daar klaarblyklik geen rede tot hoop meer was nie. God het hom 'n seun beloof van wie daar 'n groot nasie sou voortspruit. Hulle sou so baie wees dat, soos die sterre in die hemel, dit nie moontlik sou wees om hulle te tel nie. (Genesis 15:4-5)
Abraham en Sara se jare van teleurstelling omdat hulle nie 'n kind kon hê nie, is beëindig toe die vreugde van die koms van hulle seun, Isak, hulle harte gevul het. God het werklik blydskap en hoop gebring, die begin van die vervulling van sy belofte om hulle 'n groot nasie te maak (Genesis 12:2).